কোহলিকে দেখতে রঞ্জি ম্যাচে ভিড়, চলল ‘RCB’ স্লোগান

ওয়েব ডেস্ক: ফর্ম যেমনই থাকুক, বিশ্ব ক্রিকেটের এক নম্বর তারকা বিরাট কোহলিই (Virat Kohli)। তিনি যেখানেই যান, ভিড় জমে যায়। এমনিতে রঞ্জি ট্রফির (Ranji Trophy) ম্যাচ নিয়ে আগ্রহ তেমন থাকে না, মাঠে দর্শকই হয় না। কিন্তু বৃহস্পতিবার সকালে দিল্লির এই ঠান্ডার মধ্যে অরুণ জেটলি স্টেডিয়ামে তুমুল ভিড়। কারণ একটাই, রেলওয়ের (Railways) বিরুদ্ধে দিল্লির হয়ে খেলতে নামছেন কোহলি।

জানা গিয়েছে, দিল্লি অ্যান্ড ডিস্ট্রিক্ট ক্রিকেট অ্যাসোসিয়েশন (DDCA) ১০,০০০ দর্শক বসার ব্যবস্থা রেখেছে। কোহলির রঞ্জিতে প্রত্যাবর্তনের ম্যাচ দর্শকরা বিনামূল্যেই দেখতে পারবেন। এদিন সকাল থেকেই তাই মাঠমুখো হয়েছেন প্রচুর কোহলি-ভক্ত। স্টেডিয়ামে ঢোকার মুখে বিশাল লাইন পড়ে যায়। দর্শকদের একাংশ ‘আরসিবি, আরসিবি’ স্লোগান দিতে থাকে।

আরও পড়ুন: চ্যাম্পিয়ন্স লিগ: নক আউটে কারা? বিদায় নিল কারা?

তবে প্রিয় তারকার ব্যাটিং দেখতে একটু অপেক্ষা করতে হবে ভক্তদের। কারণ টসে জিতে বোলিং নিয়েছেন দিল্লির অধিনায়ক আয়ুষ বাদোনি। ২০ ওভারে ৬৬ রানে পাঁচ উইকেট পড়ে গিয়েছে রেলওয়ের। এই ছন্দে চলতে থাকলে আজই হয়তো ব্যাটিং করবে দিল্লি। সেই আশাতেই রয়েছেন কোহলি-ভক্তেরা।

প্রসঙ্গত, ১২ বছর রঞ্জি ট্রফির ম্যাচ খেলছেন কোহলি। শেষবার ২০১২ সালে গাজিয়াবাদের মাঠে উত্তরপ্রদেশের বিরুদ্ধে খেলেছিলেন কোহলি। তবে সে ম্যাচে তেমন কিছু করে উঠতে পারেননি। প্রথম ইনিংসে ১৯ বলে ১৪ রান করেছিলেন এবং দ্বিতীয় ইনিংসে করেন ৬৫ বলে ৪৩ রান। দিল্লি সেই ম্যাচ ছয় উইকেটে হেরে গিয়েছিল।